b'\n_START_ARTICLE_\nBismarck (bojni brod)\n_START_SECTION_\nGradnja i isporuka\n_START_PARAGRAPH_\nProjektiranje Bismarcka po\xc4\x8delo je 1933. i trajalo je sve do 1936. godine. Budu\xc4\x87i da su u to vrijeme Francusku smatrali glavnom prijetnjom njema\xc4\x8dkoj ratnoj mornarici, nova klasa bojnih brodova trebala je pratiti izvedbe francuskih brodova tog vremena. Tijekom gradnje trebalo je odgovoriti na cijeli niz pitanja: od kalibra i broja topova do porivnoga sustava, oklopa..._NEWLINE_Odlu\xc4\x8duju\xc4\x87i \xc4\x8dimbenik uporabe topova kalibra 38 cm na Bismarcku i Tirpitzu bila je odluka francuske mornarice da naoru\xc5\xbea svoja \xc4\x8detiri bojna broda klase Richelieu topovima od 380 mm (45 Mod\xc3\xa8le 1935 top). Odlu\xc4\x8deno je i da bi za glavnu salvu bilo najbolje upotrijebiti \xc4\x8detiri dvostruka tornja, dva tornja pram\xc4\x8dano i dva po krmi. Prilikom odabira pogona razmatralo se vi\xc5\xa1e opcija: dizelski, parni ili turbo-elektri\xc4\x8dni pogon. Odabran je posljednji, jer se pokazao vrlo u\xc4\x8dinkovitim na dva ameri\xc4\x8dka nosa\xc4\x8da zrakoplova klase Lexington, kao i na francuskom putni\xc4\x8dkom brodu SS Normandie. Kobilica je polo\xc5\xbeena u brodogradili\xc5\xa1tu Blohm & Voss u Hamburgu 1. srpnja 1936. godine. Porinut je 14. velja\xc4\x8de 1939., a kuma broda bila je Dorothee von L\xc3\xb6wenfeld, unuka Otta von Bismarcka. Isporu\xc4\x8den je 24. kolovoza 1940., a njime je zapovijedao kapetan bojnog broda (Kapit\xc3\xa4n zur See) Ernst Lindemann. U trenutku isporuke Bismarck je bio najve\xc4\x87i ratni brod. Prema planu Z njema\xc4\x8dke ratne mornarice, on je trebao biti dijelom odreda brzih bojnih brodova koji bi pratili ve\xc4\x87e bojne brodove u glavnoj borbenoj liniji. Po\xc4\x8detkom rata 1939. pove\xc4\x87ani su zahtjevi u njema\xc4\x8dkoj ratnoj industriji te se tada odustalo od tog plana. Zbog toga se do\xc5\xa1lo na ideju da se Bismarck upotrijebi kao oru\xc4\x91e za prekid trgova\xc4\x8dkog puta. Brod je bio dobro odabran za tu ulogu, bio je br\xc5\xbei od svih bojnih brodova britanske mornarice te je imao vrlo dobar doplov za to doba, bolji od ijednoga britanskog ratnog broda.\n_START_SECTION_\nProboj u Atlantik (Operacija Rhein\xc3\xbcbung)\n_START_PARAGRAPH_\nBismarck je zavr\xc5\xa1io pripreme za svoj zadatak u Atlantiku u Gdanjskom zaljevu napuniv\xc5\xa1i gorivo gotovo do maksimuma. Napustio je luku Gotenhafen (sada Gdynia) te se rano ujutro 19. svibnja 1941. uputio na svoj prvi (i jedini) zadatak kodnog imena Rhein\xc3\xbcbung (njem. Rhein-vje\xc5\xbeba, Rhein=Rajna). Pratila ga je te\xc5\xa1ka krstarica Prinz Eugen. Ostali ve\xc4\x87i brodovi koji su trebali sudjelovati u akciji nisu bili dostupni zbog kvarova ili ratnih o\xc5\xa1te\xc4\x87enja. U ovu su skupinu spadali bojni brodovi Gneisenau i Scharnhorst. Brod blizanac Bismarcka, Tirpitz, koji je tako\xc4\x91er bio planiran za ovu operaciju, nije jo\xc5\xa1 bio pro\xc5\xa1ao ni probnu vo\xc5\xbenju. Uprkos svim ovim problemima misija je nastavljena pod zapovjedni\xc5\xa1tvom admirala G\xc3\xbcnthera L\xc3\xbctjensa. Nijemci su imali razli\xc4\x8dite zada\xc4\x87e: uni\xc5\xa1titi \xc5\xa1to vi\xc5\xa1e savezni\xc4\x8dkog brodovlja \xc5\xa1to bi primoralo Britaniju da makar privremeno obustavi konvoje, te nadoknaditi nedovoljnu prisutnost njema\xc4\x8dkih podmornica u Atlantiku. Zada\xc4\x87a je bila i preusmjeriti britanske pomorske snage iz Mediterana i time smanjiti rizik invazije na Kretu, kao i olak\xc5\xa1ati opskrbu i poja\xc4\x8danja njema\xc4\x8dkim snagama (Afri\xc4\x8dki korpus) u Africi pod zapovjedni\xc5\xa1tvom generala Rommela. Osim toga prisutnost borbene grupe primorala bi britansku mornaricu na poja\xc4\x8dane patrole ratnih brodova, a time i njihovu ranjivost. Za prvi dio putovanja prema Sjevernome moru odabrana je ruta kroz Balti\xc4\x8dko more sve do Norve\xc5\xa1ke, umjesto kra\xc4\x87e rute kroz Kielski kanal._NEWLINE_Britanci su ve\xc4\x87 u travnju 1941. doznali putem sustava Ultra (de\xc5\xa1ifriranje kodnih poruka Enigma) o njema\xc4\x8dkom zra\xc4\x8dnom nadzoru Danskoga prolaza i baze Kraljevske mornarice Scapa Flow, kao i o isporuci karata Atlantika Bismarcku (Britanci nisu de\xc5\xa1ifrirali ni jednu poruku Enigma poslanu s Bismarcka niti prema njemu i odredu brodova tijekom operacije Rhein\xc3\xbcbung). Zbog toga su radarima opremljeni britanski te\xc5\xa1ki krsta\xc5\xa1i nakon nadopune gorivom na Islandu poslani u patrolu Danskim prolazom. Budu\xc4\x87i da britanska Domovinska flota nije bila opremljena za nadopunu gorivom na moru, morala je \xc4\x8dekati potvr\xc4\x91eno opa\xc5\xbeanje neprijatelja prije nego \xc5\xa1to krene u akciju. Dana 20. svibnja 1941. \xc5\xa1vedska krstarica-nosa\xc4\x8d hidroaviona HMS Gotland susreo je i pratio njema\xc4\x8dku bojnu skupinu na putu prema sjeverozapadu, prolaze\xc4\x87i pored G\xc3\xb6teborga. Norve\xc5\xa1ki \xc4\x8dasnik na slu\xc5\xbebi u Stockholmu doznao je o ovom opa\xc5\xbeanju od \xc5\xa1vedske obavje\xc5\xa1tajne slu\xc5\xbebe te je o tome obavijestio britanskoga vojnog ata\xc5\xa1ea koji je poruku proslijedio Admiralitetu: "Naj izravnije. Kattegat danas 20. svibnja u 15.00 dva velika ratna broda pra\xc4\x87ena trima razara\xc4\x8dima, pet brodova za pratnju, deset ili dvanaest zrakoplova, pro\xc5\xa1li Marstrand kurs sjeverozapad 2058/20. svibnja 1941. B-3 ponavljam B-3". (Kod "B-3" je bila naznaka po\xc5\xa1iljatelja da nije siguran u preciznost i pouzdanost izvje\xc5\xa1\xc4\x87a jer su podaci bili precizniji i kvalitetniji nego ijedan podatak koji je zaprimio u godinu dana svoje slu\xc5\xbebe._NEWLINE_Britanski Admiralitet je, upozoren ovom porukom, 21. svibnja u 3.30 zatra\xc5\xbeio zra\xc4\x8dno izvi\xc4\x91anje kod norve\xc5\xa1ke obale. Izvi\xc4\x91a\xc4\x8dki zrakoplov Spitfire s pilotom Michaelom Sucklingom prona\xc5\xa1ao je i fotografirao Bismarcka u fjordu Grimstad (60\xc2\xb019.49\xe2\x80\xb2N 5\xc2\xb014.48\xe2\x80\xb2E), pored Bergena u 13.15. To se zbilo niti dva sata od dolaska Bismarcka i Prinz Eugena. Nakon zaprimanja potvrde o to\xc4\x8dnosti prvobitne informacije, britanska domovinska flota upu\xc4\x87uje bojni brod HMS Prince of Wales i bojnu krstaricu HMS Hood, zajedno s pratnjom razara\xc4\x8da prema Islandu. \xc4\x8cetiri druge krstarice su trebale zaprije\xc4\x8diti pristup sjevernom Atlantiku kroz Danski prolaz kao i kroz prolaz izme\xc4\x91u Islanda i Farskih otoka._NEWLINE_Pojedine knjige o Bismarcku spominju i opa\xc5\xbeanje norve\xc5\xa1kih agenata 20. svibnja koje su zaprimili Britanci. Ova tvrdnja je je iznesena 1967. u knjizi The Greatest Gamble (Najve\xc4\x87e kockanje). _NEWLINE_Autor knjige, Per Hansson utvrdio je u svojoj knjizi da je Admiralitet primio poruku o opa\xc5\xbeanju radio porukom norve\xc5\xa1kog agenta Gunvalda Tomstada. Radio stanica je bila njegove (ku\xc4\x87ne) izrade, a navodno je upotrebljavao napu\xc5\xa1tene strujne vodove za antenu. To\xc4\x8dnost ove tvrdnje je dovedena u pitanje jer za nju ne postoje \xc4\x8dvrsti dokazi. Britanske i norve\xc5\xa1ke vlasti negiraju da su tajni agenti bili umije\xc5\xa1ani bilo prije, bilo tijekom operacije Bismarck, te napominju da norve\xc5\xa1ki pokret otpora nije imao radio stanicu niti mogu\xc4\x87nosti za brzu komunikaciju s Britanijom ili \xc5\xa0vedskom u svibnju 1941., te da je ta veza uspostavljena tek 1942._NEWLINE_Bismarckova nare\xc4\x91enja nisu zahtijevala nadopunu gorivom u Bergenu (Prinz Eugen je to morao napraviti), te je zapovjednik Lutjens to propustio napraviti premda je proveo cijeli dan u fjordu Grimstad. Ovo \xc4\x87e se kasnije pokazati kao zna\xc4\x8dajan propust i imati \xc4\x87e zna\xc4\x8dajne posljedice za Bismarcka, posebno znaju\xc4\x87i da je isplovio iz Gotenhafena s koli\xc4\x8dinom goriva manjom od maksimuma i ve\xc4\x87 je bio potro\xc5\xa1io devetinu goriva tijekom putovanja do Norve\xc5\xa1ke. L\xc3\xbctjens je znao da ga tanker Weissenberg \xc4\x8deka u Arkti\xc4\x8dkom krugu, udaljenom ne\xc5\xa1to vi\xc5\xa1e od jednog dana plovidbe. Tako\xc4\x91er, njegova odluka da se zaustavi u Bergenu bila je u suprotnosti s namjerom da se ide izravno prema Arktiku i Weissenbergu. Osim toga, potro\xc5\xa1io je jedan dan i izvrgao se opasnosti da ga otkriju britanski izvi\xc4\x91a\xc4\x8di._NEWLINE_21. svibnja u 19.45 L\xc3\xbctjens je isplovio, te se ujutro 22. svibnja rastao od pratnje razara\xc4\x8da. Brzinom od 24 \xc4\x8dvora plovio je na sjever a zatim na sjeverozapad preko Norve\xc5\xa1kog mora prema Grenlandu i Danskom prolazu izme\xc4\x91u Islanda i Greenlanda, gdje je trebao u\xc4\x87i u Atlantik. Ovaj obilazak bio je u suprotnosti s preporukom da se plovi izravno prema Atlantiku, tj. prema prolazu izme\xc4\x91u Islada i Farskih otoka. Pored toga, ruta plovidbe je bila previ\xc5\xa1e ju\xc5\xbeno za sastanak s tankerom Weissenberg da bi se nadopunilo gorivo. Ova ruta je omogu\xc4\x87ila Bismarcku i Prinz Eugenu da ostanu neprimje\xc4\x87eni tijekom boravka u polarnom krugu. Lutjens se osim toga nadao da \xc4\x87e mu u proboju u Atlantik pomo\xc4\x87i i magla, ali njegove nade se nisu ostvarile._NEWLINE_Zra\xc4\x8dno izvi\xc4\x91anje 22. svibnja je potvrdilo da je Bismarck isplovio iz Bergena. Nakon ove informacije isplovio je borbeni dio domovinske flote koji je uklju\xc4\x8divao bojni brod HMS King George V i nosa\xc4\x8d zrakoplova Victorious. Odredu bojnih krstarica koji je i\xc5\xa1ao prema Islandu je nare\xc4\x91eno da pokrije Danski prolaz. Treba napomenuti da je izvi\xc4\x91anje fjorda trebalo biti priprema za zra\xc4\x8dni napad. Zrakoplovi RAF-a su bili spremni za misiju, ali brodova vi\xc5\xa1e nije bilo._NEWLINE_U ve\xc4\x8dernjim satima 23. svibnja, njema\xc4\x8dka postrojba je otkrivena od strane te\xc5\xa1kih krstarica9 HMS Suffolk i HMS Norfolk koji su bili u ophodnji u Danskom prolazu tra\xc5\xbee\xc4\x87i njema\xc4\x8dku flotu. HMS Norfolk je pri\xc5\xa1ao preblizu njema\xc4\x8dkim brodovima i do\xc5\xa1ao u domet te\xc5\xa1kih topova s Bismarcka s kojeg je otvorena vatra koja je ubrzo postala precizna. HMS Norfolk je umalo nastradao kada je granata s Bismarcka, odbiv\xc5\xa1i se od povr\xc5\xa1ine mora pogodila zapovjedni most. Nesre\xc4\x87a je izbjegnuta samo sre\xc4\x87om jer granata nije eksplodirala. Znatno slabije britanske krstarice su se povukle na sigurnu udaljenost na kojoj su nastavili slijediti njema\xc4\x8dku flotu u o\xc4\x8dekivanju dolaska poja\xc4\x8danja. Zbog trzaja te\xc5\xa1kih topova Bismarcku je otkazao pram\xc4\x8dani radar, te je L\xc3\xbctjens naredio da Prinz Eugen plovi ispred Bismarcka te tako osigura radarsku pokrivenost dijela ispred brodova. Ovaj manevar je kasnije zbunio britanske snage koje nisu imali pouzdane podatke o polo\xc5\xbeaju brodova, a njihovi obrisi su u daljini bili jako sli\xc4\x8dni.\n_START_SECTION_\nBitka u Danskom prolazu\n_START_PARAGRAPH_\nU subotu 24. svibnja oko 5.30 ujutro njema\xc4\x8dki odred brodova je prolazio Danskim prolazom. Hidrofoni na brodu Prinz Eugen otkrili su prisutnost jo\xc5\xa1 dva broda lijevo od svoje pozicije. U 5.45 oba broda su bila u vidnom polju, ali njema\xc4\x8dke snage nisu uspjele identificirati neprijateljsko brodovlje. To je bio odred brodova koji se sastojao od novog bojnog broda Prince of Wales, i ostarjele bojne krstarice HMS Hood, kojima je zapovijedao kontraadmiral Lancelot Holland. HMS Prince of Wales je tek bio zavr\xc5\xa1en i jo\xc5\xa1 su se na njemu izvodili pojedini radovi (isplovio je sa stotinjak radnika koji su ga opremali). HMS Hood je bio izgra\xc4\x91en kao bojna krstarica a kasnije je oja\xc4\x8dan da bi dobio za\xc5\xa1titu kao bojni brod, me\xc4\x91utim jo\xc5\xa1 uvijek je imao relativno tanku i slabu za\xc5\xa1titu palube. Nijemci nisu bili iznena\xc4\x91eni time \xc5\xa1to su otkriveni od strane britanaca, me\xc4\x91utim prisustvo velikih brodova je bilo neo\xc4\x8dekivano._NEWLINE_U 5.49 Holland je naredio da se paljba usmjeri prema prvom brodu u neprijateljskom konvoju, vjeruju\xc4\x87i da je to Bismarck. Zapovjednik broda HMS ce of Wales je ubrzo primjetio gre\xc5\xa1ku i promijenio svoju metu, uz odobravanje kontraadmirala Hollanda. Ta informacija nije do\xc5\xa1la do zapovjedni\xc5\xa1tva bitnice na brodu HMS Hood prije nego su oni ispalili prvi plotun. Hood je ispalio prvi plotun u bitci u 5.52, a nedugo nakon toga slijedio je plotun s broda HMS Prince of Wales. Udaljenost njema\xc4\x8dkih brodova bila je otprilike 20 km. Prvi plotun s Hooda pao je blizu Prinz Eugena, te je prouzro\xc4\x8dio manja o\xc5\xa1te\xc4\x87enje krmenih kupola koj su bili pogo\xc4\x91eni gelerima._NEWLINE_Vi\xc5\xa1e od dvije minute pro\xc5\xa1lo je od britanskih plotuna do nare\xc4\x91enja zapovjednika Lindemanna da se otvori paljba na prvi britanski brod.  Nijemci su taj brod identificirali kao HMS Hood prilikom njegovog okreta prema njima u 5.55. Okret je izveden u poku\xc5\xa1aju da se brod postavi u zonu imuniteta, tj. u pojas unutar kojeg je direktna vatra, kao i padaju\xc4\x87a vatra neprijatelja relativno neu\xc4\x8dinkovita. Pribli\xc5\xbeiv\xc5\xa1i se neprijatelju, HMS Hood bi bio manje ranjiv te bi se tako\xc4\x91er smanjila prednost nadmo\xc4\x87ne njema\xc4\x8dke artiljerije. Nedostatak ovog manevra je da je prilikom pribli\xc5\xbeavanja osam od osamnaest te\xc5\xa1kih topova bilo zaklonjeno i time neupotrebljivo u bitci._NEWLINE_Bismarck  i Prinz Eugen su otvorili vatru na Hooda na udaljenosti od 17,6 km. Paljba s njema\xc4\x8dkih brodova na velikoj udaljenosti je bila vrlo precizna i u roku dvije minute Hood je pogo\xc4\x91en najmanje jednom granatom od 8 cola ispaljenom s broda Prinz Eugen. Bogodila je britanski brod kod glavnog jarboli uzrokovala veliku vatru koju je Hoodova posada poku\xc5\xa1ala kontrolirati. Prinz Eugen je tijekom borbe pogodio Hooda tri puta. Istovremeno, Bismarck je tako\xc4\x91er bio pogo\xc4\x91en od strane broda HMS Prince of Wales, te su mu o\xc5\xa1te\xc4\x87eni pram\xc4\x8dani tankovi goriva i curilo mu je gorivo. Zbog toga L\xc3\xbctjens nare\xc4\x91uje da se paljba usmjeri prema brodu HMS Prince of Wales. Pre\xc5\xbeivjeli s broda Bismarck, Baron Burkard von M\xc3\xbcllenheim-Rechberg u po\xc4\x8detku je tvrdio da je Bismarcka pogodio HMS Hood svojim tre\xc4\x87im plotunom, me\xc4\x91utim jednako je vjerojatno da je Bismarcka pogodio HMS Prince of Wales po\xc5\xa1to je HMS Hood ciljao na Prinz Eugena ve\xc4\x87im dijelom sukoba a nakon promjene mete ve\xc4\x87ina granata je pala izme\xc4\x91u neprijateljskih brodova. U 5:54 razdaljina je bila smanjena na 22,000 yardi (20\xc2\xa0km); u 05:57 je bila samo 19,000 yardi (17\xc2\xa0km). Bismarck je tada ispalio svoj \xc4\x8detvrtim plotun, nalo dalje po krmi HMS Hooda. U isto vrijeme Holland nare\xc4\x91uje okret od 20\xc2\xb0 lijevo. Prije nego se brod po\xc4\x8deo okretati brod je ispalio peti plotun u 05:59:30._NEWLINE_U 6.00 Hood je bio u tijeku okretanja lijevo da bi mogao djelovatio svim oru\xc4\x91ima na Bismarcka,. U tom trenutku pogo\xc4\x91en je po sredini broda s jednom ili vi\xc5\xa1e granata petog plotuna ispaljenog s Bismarcka na udaljenosti od 16,500 yardi (15.1 km). Ubrzo potom, veliki vatreni stup je izbio iz utrobe Hooda pra\xc4\x87en eksplozijom koja je prepolovila brod. Dijelovi su padali na brod Prince of Wales, udaljen 400 yardi (365 m). Hoodov krmeni dio se uzdigao i potopio malo prije pram\xc4\x8danog dijela, sve u roku od tri minute. Admiral Holland i 1.415 \xc4\x8dlanova posade je potonulo skupa s brodom. Samo su tri osobe pre\xc5\xbeivjele: Ted Briggs, Bob Tilburn i Bill Dundas. Njih je dva i po sata kasnije spasio razara\xc4\x8d  Electra. Britanski admiralitet je kasnije zaklju\xc4\x8dio da je najvjerovatnije obja\xc5\xa1njenje za potonu\xc4\x87e Hooda proboj 15-colne granate s Bismarcka u spremi\xc5\xa1te municije koja je izazvala katastrofalnu eksploziju._NEWLINE_Prince of Wales se odmah morao okrenuti prema njema\xc4\x8dkoj floti da bi izbjegao udaranje u ustatke Hooda. Tijekom okreta bio je pogo\xc4\x91en nekoliko puta vatrom njema\xc4\x8dkih oru\xc4\x91a. Istovremeno vatra s Princa of Walesa o\xc5\xa1tetila je Bismarcka. Nakon potonu\xc4\x87a Hooda, britanski bojni brod se okre\xc4\x87e, ispu\xc5\xa1ta dimnu zavjesu i po\xc4\x8dinje napu\xc5\xa1tati bitku, pucaju\xc4\x87i iz krmenih topova. Paljba je bila pod ru\xc4\x8dnim upravljanjem po\xc5\xa1to je sustav okretanja kupola bio zaglavljen uslijed pogodaka (sedam ukupno, tri s broda Prinz Eugen) i mehani\xc4\x8dkih otkazivanja._NEWLINE_U 6.03 Prinz Eugen, koji je do tada ispalio 183 granate kalibra 20.3\xc2\xa0cm, izvje\xc5\xa1tava o uo\xc4\x8denoj buci propelera koja dolazi s desne strane, iz smjera 279\xc2\xb0 i 220\xc2\xb0. Bismarck i  Prinz Eugen su primorani u manevre izbjegavanja i ubrzo su ugledali hidroavion Sunderland. premda je zapovjednik Lindemann htio nastaviti potjetu za brodom Prince of Wales i dokraj\xc4\x8diti ga Admiral L\xc3\xbctjens je zanemario njegovu napomenu jer bi zadr\xc5\xbeavanje i potjera pove\xc4\x87avali vjerojatnost susreta s drugim te\xc5\xa1kim neprijateljskim brodovima. Tijekom ove bitke koja je trajala kra\xc4\x87e od 20 minuta Bismarck i njegov pratioc su uni\xc5\xa1tili jedan neprijateljski brod a drugi natjerali u bijeg._NEWLINE__NEWLINE_U 8.01 Bismarck je javio sljede\xc4\x87e Grupi Sjever:_NEWLINE_Sections XIII-XIV. Elektri\xc4\x8dno postrojenje Br. 4 o\xc5\xa1te\xc4\x87eno. Kotao Br. 2 lijevo pu\xc5\xa1ta vodu, ali je jo\xc5\xa1 operabilan. Najve\xc4\x87a brzina 28 \xc4\x8dvorova [52 km/h]. Danski prolaz, \xc5\xa1irina 50 nauti\xc4\x8dkih milja [93 km]. Plutaju\xc4\x87e mine. prepoznali dva neprijateljska radara. Namjera: oti\xc4\x87i u Saint-Nazaire._NEWLINE_Lo\xc5\xa1a obavje\xc5\xa1tajna procjena dovela je Nijemce da povjeruju da Prince of Wales jo\xc5\xa1 nije spreman za akciju, zbog toga su izvje\xc5\xa1taji s Bismarcka o drugom neprijateljskom brodu spominjali King George V, prvi brod te klase koji je bio u slu\xc5\xbebi ve\xc4\x87 nekoliko mjeseci._NEWLINE_Uprkos odu\xc5\xa1evljenju na Bismarcku, bojni brod nije bio u sigurnoj situaciji. Britanci su znali njegov polo\xc5\xbeaj, njegov pram\xc4\x8dani radar je bio neispravan, primio je tri pogotka, od kojih je jedan prouzro\xc4\x8dio curenje vode u tankove goriva, te time je zagadio njegove zalihe goriva. Da bi smanjio potro\xc5\xa1nju goriva Bismarck je morao smanjiti brzinu na najvi\xc5\xa1e 20 \xc4\x8dvorova (37\xc2\xa0km/h). L\xc3\xbctjens je na kraju odlu\xc4\x8dio da mora i\xc4\x87i prema francuskoj obali, prema luci Saint Nazaire gdje bi se brod popravio u suhom doku. Istovremeno je odlu\xc4\x8dio da Prinz Eugen sam nastavi zadatak napada na konvoje. Britanci su nastavili slijediti njema\xc4\x8dku flotu, s tri broda, bojnom brodu Prince of Wales su se pridru\xc5\xbeile te\xc5\xa1ke krstarice Norfolk i Suffolk. Da bi omogu\xc4\x87io Prinz Eugenu da neopa\xc5\xbeeno pobjegne, L\xc3\xbctjens nare\xc4\x91uje okret prema progoniteljima, kako bi ih natjerali da uzmaknu. Plan je uspio iz drugog poku\xc5\xa1aja u 18.14, te je Prinz Eugen izi\xc5\xa1ao van dometa radara britanske pratnje. Dva su se broda rastala uz pozdrav s Bismarcka: "Dobar lov"."\n_START_SECTION_\nPotjera\n_START_PARAGRAPH_\nOdlu\xc4\x8dni da osvete potapljanje Hooda, Britanci su anga\xc5\xbeirali sve raspolio\xc5\xbeive jedinice u lov na Bismarcka. Tijekom predve\xc4\x8deri 24. svibnja izvr\xc5\xa1en je napad na Bismarcka od strane manje grupe dvokrilnih torpednih bombardera Swordfish iz 825. Pomorskog zra\xc4\x8dnog odreda s nosa\xc4\x8da Victorious. Jedan pogodak je je usmrtio jednu osobu na Bismarcku (prvi smrtni slu\xc4\x8daj na brodu), a sama \xc5\xa1teta na brodu je bila neznatna. Me\xc4\x91utim, manevriranje radi izbjegavanja i stalna paljba protuavionskih oru\xc4\x91a su uzrokovali pogor\xc5\xa1anje stanja na starim o\xc5\xa1te\xc4\x87enjima, zapore koje su zaustavljale prodor vode na prija\xc5\xa1njim o\xc5\xa1te\xc4\x87enjima na pramcu su popustile te je do\xc5\xa1lo do prodora vode. Brtve na o\xc5\xa1te\xc4\x87enim pregradama su tako\xc4\x91er popustile, \xc5\xa1to je dovelo do potpunog poplavljivanja pram\xc4\x8dane prostorije kotla, koja je napu\xc5\xa1tena. Poplavljivanje odjeljka je uronilo pramac i time ote\xc5\xbealo plovidbu broda. L\xc3\xbctjens je naredio smanjivanje brzine na 16 \xc4\x8dvorova (30\xc2\xa0km/h) dok se zapore ne poprave._NEWLINE_Neko vrijeme Bismarck je bio pod prismotrom dalekometnih britanskih radara. 25. svibnja oko 03.00, brod je iskoristio cik-cak plovidbu neprijatelja i izvr\xc5\xa1io okret u smjeru kazaljke na satu od tri \xc4\x8detvrtine kruga iza svojih progonitelja, u poku\xc5\xa1aju da pobjegne prvo na istok a zatim na jugoistok. Kontakt na radarima je izgubljen skoro \xc4\x8detiri sata, ali Nijemci nisu bili svjesni te \xc4\x8dinjenice. L\xc3\xbctjens je iz neznanih razloga, vjerojatno vjeruju\xc4\x87i da je Bismarck jo\xc5\xa1 pod nadzorom neprijatelja (usprkos izvje\xc5\xa1\xc4\x87u poslanom od Grupe Zapad koja govori druga\xc4\x8dije), izvr\xc5\xa1io polusatnu radio komunikaciju sa zapovjedni\xc5\xa1tvom, koja je zahvaljuju\xc4\x87i presretanju i plotiranju omogu\xc4\x87ila britancima da otprilike odrede polo\xc5\xbeaj Bismarcka, kao i njegov kurs. Usprkos tome, krivo plotiranje na brodu King George V, gdje je bio Admiral John Tovey, zapovjednik britanske Domovinske flote,  je dovelo da potjera odluta previ\xc5\xa1e sjeverno. Bismarck je zbog toga mogao neometano napredovati ka Francuskoj i sigurnosti tijekom 25/26 svibnja. _NEWLINE_Britancima se sre\xc4\x87a osmjehnula 26. svibnja. Zrakoplov za izvi\xc4\x91anje priobalja Catalina iz 209. odreda RAF-a koji je poletio iz svoje baze Castle Archdale na Lough Erne u Sjevernoj Irskoj tijekom rutinskog izvi\xc4\x91anja mora i obale zamijetio je Bismarcka po naftnoj mrlji koju je ispu\xc5\xa1tao. Dojavio je njegovu poziciju Admiralitetu i od tada je njegova pozicija postala poznata britanskim snagama. Britanci su poslali sve raspolo\xc5\xbeive snage u potjeru, mada su morali na\xc4\x87i na\xc4\x8din da uspore Bismarcka ukoliko su ga htjeli susti\xc4\x87i van dosega njema\xc4\x8dkih zrakoplova i za\xc5\xa1tite koju su mu oni mogli pru\xc5\xbeiti. Sve nade britanaca sada su bile usmjerene u Borbenu grupu H kojoj su glavne snage \xc4\x8dinili nosa\xc4\x8d zrakoplova HMS Ark Royal, bojna krstarica HMS Renown i krstarica HMS Sheffield . Ova borbena grupa pod zapovjedni\xc5\xa1tvom Admirala Jamesa Somervillea, bila je upu\xc4\x87ena sjeverno iz Gibraltara._NEWLINE_Te ve\xc4\x8deri u 19.25 u vrlo lo\xc5\xa1im vremenskim uvjetima, Ark Royal je lansirao svoje zrakoplove tipa Fairey Swordfish u jo\xc5\xa1 jedan napad. Prvi val zrakoplova je gre\xc5\xa1kom ciljao krstaricu Sheffield koja je slijedila Bismarcka. Premda je izgubljeno dosta vremena zbog ovog krivog napada, u kona\xc4\x8dnici se ova pogre\xc5\xa1ka pogazala dobrodo\xc5\xa1lom za britance jer je ustanovljena gre\xc5\xa1ka na magetskim detonatorima torpeda koji su uporabljeni u napadu na Sheffield. Zbog gre\xc5\xa1ke su detonatori zamijenjeni kontaktnim detonatorima za napad na Bismarck. Swordfish zrakoplov kojim je pilotirao podporu\xc4\x8dnik John Moffat u svom posljednjem napadu, u skoro potpunom mraku u 21.05, pogodio je torpedom Bismarcka i tako mu zaglavio kormilo i ure\xc4\x91aj za kormilarenje. Bismarck nakon ovog pogotka vi\xc5\xa1e nije mogao manevrirati, nagnuo se ulijevo i mogao je ploviti jedino u velikom krugu u smjeru brodova King George V i Rodney. Oba ova bojna broda su bila u potjeri za Bismarckom i dolazili su sa zapada.  Nakon dugotrajnih neuspje\xc5\xa1nih poku\xc5\xa1aja da oslobode kormilo, zapovjedni\xc5\xa1tvo flote je prihvatilo bezizglednu situaciju te su poslali nekoliko poruka zapovjedni\xc5\xa1tvu mornarice. L\xc3\xbctjens je poslao svoju zadnju poruku: "Brod bez mogu\xc4\x87nosti manevriranja. Boriti \xc4\x87emo se do zadnje granate. \xc5\xbdivio Fuhrer". Cijena koju su britanci platili je bila pet o\xc5\xa1te\xc4\x87enih zrakoplova tipa Swordfish, jedan bez mogu\xc4\x87nosti popravka"._NEWLINE_Tijekom no\xc4\x87i 26. na 27. svibnja Bismarck je bio cilj neprestanih torpednih napada razara\xc4\x8da tipa Tribal a to su HMS Cossack, HMS Sikh, HMS Maori i HMS Zulu, kao i poljskog Piorun. Bismarck je djelomi\xc4\x8dno o\xc5\xa1tetio britanske razara\xc4\x8de, na razara\xc4\x8du Zulu topni\xc4\x8dki potporu\xc4\x8dnik je izgubio ruku od gelera kada je granata pala na pram\xc4\x8dani dio ali nije eksplodirala. Na brodu Cossack je granata otkinula radio antenu. Stalni napadi Britanaca su iscrpili umorne Nijemce i tako umanjili njihov moral._NEWLINE_Ark Royal i Renown imali su sretnu okolnost te no\xc4\x87i. Britanski brodovi su bili u dometu podmornice U-556 pod zapovjedni\xc5\xa1tvom poru\xc4\x8dnika Herberta Wohlfartha, s kojom je Bismarck imao vje\xc5\xbebe u Balti\xc4\x8dkom moru Podmornica je bila u povratku sa zadatka i nije imala niti jedan torpedo s kojim bi mogla napasti neprijatelja. U-556 je ostala u podru\xc4\x8dju i nadzirala je doga\xc4\x91aje, te je navodila ostale njema\xc4\x8dke podmornice prema podru\xc4\x8dju u kojem se nalazila. Kako je podmornica bila  pri kraju s gorivom, na kraju je morala napustiti Bismarcka i vratiti se u Lorient.\n_START_SECTION_\nPotonu\xc4\x87e\n_START_PARAGRAPH_\n27. svibnja oko 8.00 ujutro  bojni brodovi Rodney i King George V su se pribli\xc5\xbeili na 21 NM od Bismarcka, te su imali neprijatelja osvijetljenog jutarnjim suncem u pozadini. U tom trenutku vidljivost je bila samo 10 NM, a stanje mora 4\xe2\x80\x935. Vjetar je puhao iz smjera od 320\xc2\xb0 (odnosno iz smjera Sjeverozapada) a snaga vjetra je bila 6-7.Rodney je plovio prema sjeveru tako da je njegova paljba bila usmjerena po du\xc5\xbeini Bismarcka, dok je King George V i\xc5\xa1ao bo\xc4\x8dno. Otvorili su vatru to\xc4\x8dno u 8.47. Bismarck je uzvratio paljbom koja je bila neprecizna zbog nemogu\xc4\x87nosti manevriranja i poprili\xc4\x8dnog lijevog bo\xc4\x8dnog nagiba. Osim toga, smanjena brzina Bismarcka od samo sedam \xc4\x8dvorova olak\xc5\xa1avala je britancima ciljanje i omogu\xc4\x87avala ve\xc4\x87u preciznost. Sve je to utjecalo na to da je Bismarck ubrzo nekoliko puta pogo\xc4\x91en. Te\xc5\xa1ke krstarice HMS Norfolk i HMS Dorsetshire su se ubrzo priklju\xc4\x8dile borbi._NEWLINE_U 9.02 250 mm granata s broda Norfolk je pogodila glavnu artiljerijsku prostoriju, usmrtiv\xc5\xa1i pri tome topni\xc4\x8dkog \xc4\x8dasnika Adalberta Schneidera koji je bio odlikovan tog jutra zbog svoje uloge u potapanju Hooda. U 9.08 te\xc5\xa1ka granata s broda Rodney pogodila je pram\xc4\x8dane kupole Bismarcka (kupole su se zvale Anton i Bruno), te onesposobila Bruna. Sljede\xc4\x87i plotun je onesposobio pram\xc4\x8danu postaju upravljanja, te je usmrtila ve\xc4\x87inu vi\xc5\xa1ih \xc4\x8dasnika. Krmene kupole Caesar i Dora, nastavile su paljbu pod ru\xc4\x8dnim upravljanjem. U 9.21 Dora je o\xc5\xa1te\xc4\x87ena i izba\xc4\x8dena iz uporabe. Posada kupole Anton uspjela je ispaliti posljednji plotun u 9.27. U 9.31 kupola Caesar je ispalila svoj posljednji plotun nakon kojeg je pogo\xc4\x91ena i onesposobljena. Taj plotun je o\xc5\xa1tetio bojni brod Rodney, zaglavivi\xc5\xa1i torpedne cijevi. Bismarckovi plotuni su bili usmjereni prema bojnom brodu Rodney koji je bio stariji brod od dva u napadu (mo\xc5\xbeda su se nadali sli\xc4\x8dnom uspjehu kao i s HMS Hoodom). Kada je admiral Guernsey to vidio komentiro je rije\xc4\x8dima: "Hvala nebu, pucaju na Rodnija". Bismarck nije uop\xc4\x87e prijetio bojnom brodu King George V, i u trenutku kada se spremao ispaliti plotun na njega pogo\xc4\x91ena je glavna topni\xc4\x8dka prostorija i zapovjedni\xc5\xa1tvo ga\xc4\x91anja._NEWLINE_Topovi na Bismarcku su u\xc5\xa1utjeli nakon samo 44 minute. Sada su se britanski brodovi pribli\xc5\xbeili radi preciznijeg ga\xc4\x91anja, a prednja\xc4\x8dio je Rodney koji je do\xc5\xa1ao na samo 3 km. _NEWLINE_Bismarck je i dalje viorio svoj plamenac, usprkos nadmo\xc4\x87nom neprijatelju i izgubljenoj situaciji na brodu nije bilo znakova mogu\xc4\x87e predaje. Kako su britanski brodovi bili pri kraju s gorivom, Rodney, King George V i razara\xc4\x8di su poslani natrag u baze. Ostao je Norfolk koji nije imao torpeda i Dorsetshire koji je ispalio 3 torpeda od 21 palca. Gornji dijelovi Bismarcka bili su kompletno uni\xc5\xa1teni, ali su njegovi strojevi jo\xc5\xa1 radili, poremda smanjeno zbog kontaminacije sustava morskom vodom,._NEWLINE_Bismarck je potonio krmom prema dolje, u 10:39 tog jutra. Dorsetshire i Maori su se zaustavili da pokupe pre\xc5\xbeivjele, ali su nakon nekog vremena napustili to podru\xc4\x8dje (i pre\xc5\xbeivjele s Bismarcka) zbog uzbune koja je dana zbog navodnog opa\xc5\xbeanja podmornice. Sljede\xc4\x87eg su jutra podmornica U-74 i njema\xc4\x8dki meteorolo\xc5\xa1ki brod Sachsenwald pokupili 5 pre\xc5\xbeivjelih. Kona\xc4\x8dna bilanca je 1.995 poginulih od posade od 2.200 ljudi .'